Miro Kern

Miroslav „Miro“ Kern je slovenský novinár, ktorý od roku 2014 pôsobí v redakcii Denníka N. V minulosti pracoval v Českej tlačovej kancelárii a denníku SME.

Život 
Vyštudoval politológiu a sociológiu. V roku 1999 začal pracovať ako zahraničný spravodajca Českej tlačovej kancelárie na Slovensku a v Rakúsku. Od decembra 2005 do konca roka 2014 pôsobil v redakcii denníka SME, odkiaľ odišiel po oznámení, že finančná skupina Penta v októbri 2014 získala podiel vo vydavateľstve Petit Press. Od januára 2015 je členom redakcie Denníka N. Vo svojej novinárskej tvorbe sa zameriava najmä na domáce politické témy.

V roku 2013 získal Cenu Slovenského syndikátu novinárov Mercurius veridicus ex Slovakia v kategórii novinársky čin roka za články o kauze údajných podvodov s majetkom Vojenskej spravodajskej služby (VSS), na ktoré upozornil bývalý zástupca veliteľa VSS plk. Vladimír Suchodolinský.

Je bývalým manželom mediálnej analytičky Miroslavy Kernovej, ktorá pôsobila v redakcii denníka SME a spravodajského portálu Mediálne.sk vydavateľstva Trend Holding a od roku 2012 prevádzkuje vlastný spravodajský portál O médiách.com.

Poznámky

Referencie

Externé odkazy 
 Články Mira Kerna v Denníku N
 Články Mira Kerna v denníku SME

Slovenskí novinári